32002R1164
L 170/48
JURNALUL OFÍCIAL AL UNIUNII EUROPENE
REGULAMENTUL (CE) NR. 1164/2002 AL COMISIEI
din 28 iunie 2002
de modificare a Regulamentului (CE) nr. 1646/2001 în ceea ce privește stabilirea valorii ajutorului de adaptare și a ajutorului suplimentar pentru industria de rafinare în sectorul zahărului pentru anii de comercializare 2002/2003 - 2005/2006
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1260/2001 al Consiliului din 19 iunie 2001 privind organizarea comună a piețelor în sectorul zahărului (1), astfel cum a fost modificat ultima dată prin Regulamentul (CE) nr. 680/2002 al Comisiei (2), în special articolul 38 alineatul (6),
întrucât:
(1)
Articolul 38 alineatele (1) și (3) din Regulamentul (CE) nr. 1260/2001 prevede, pentru anii de comercializare 2001/2002-2005/2006, acordarea, ca măsură de intervenție, a unui ajutor de adaptare pentru industria comunitară de rafinare a zahărului brut din trestie de zahăr preferențial, precum și a unui ajutor suplimentar pentru zahărul brut din trestie de zahăr produs în departamentele franceze de peste mări.
(2)
Articolul 38 alineatul (4) prevede că ajutorul de adaptare și ajutorul suplimentar pot fi ajustate pentru a se ține seama de evoluția economică din sectorul zahărului, în special în ceea ce privește marjele de fabricare a zahărului alb din sfeclă și de rafinare a zahărului brut din trestie de zahăr. Pentru anul de comercializare 2000/2001 și pentru anii de comercializare precedenți, ajutorul de adaptare și ajutorul suplimentar au fost stabilite, printre altele, în funcție de cheltuielile de depozitare în vigoare. Pentru anul de comercializare 2001/2002 sistemul de repartizare echitabilă a cheltuielilor de depozitare a fost abrogat, iar ajutoarele respective au fost stabilite presupunându-se că echilibrul dintre marja de fabricare și marja de rafinare nu a fost afectat de abrogarea sistemului menționat anterior și în așteptarea efectuării unui studiu al evoluției economice din cele două sectoare pentru a se verifica în special dacă evoluția celor două marje justifică menținerea ajutorului de adaptare și a ajutorului suplimentar.
(3)
Analizele efectuate duc la concluzia că acordarea ajutoarelor pentru industria de rafinare este justificată pentru menținerea echilibrului cu fabricarea zahărului alb din sfeclă în perioada pentru care s-au fixat prețurile din sectorul zahărului, și anume pentru anii de comercializare 2002/2003-2005/2006. Nivelul ajutoarelor stabilit pentru anul de comercializare 2001/2002 apare adaptat la evoluția situației, în special după abrogarea sistemului de repartizare echitabilă a cheltuielilor de depozitare.
(4)
Comitetul de gestionare a zahărului nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Articolul 3 din Regulamentul (CE) nr. 1646/2001 se înlocuiește cu următorul text:
„Articolul 3
(1) Valoarea ajutorului de adaptare și a ajutorului suplimentar menționate la articolul 38 alineatele (1) și (3) din Regulamentul (CE) nr. 1260/2001 se stabilește, ca urmare a ajustării menționate la alineatul (4) din același articol, pentru anii de comercializare 2002/2003 - 2005/2006 la 2,92 EUR per 100 kilograme de zahăr exprimate în zahăr alb.
(2) Această valoare se ajustează în conformitate cu articolul 38 alineatul (4) din Regulamentul (CE) nr. 1260/2001 în cazul în care condițiile economice, în special rata dobânzii, care prevalau la momentul stabilirii inițiale, diferă în mod semnificativ de cele constatate înaintea începerii anului de comercializare respectiv.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la data de 1 iulie 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 iunie 2002.